Pakuotės lapelis: informacija vartotojui

Suboxone 8 mg/2 mg poliežuvinės tabletės

Buprenorfinas / Naloksonas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums

svarbi informacija

• Neišmeskite šio lapelio, nes vėl gali prireikti jį perskaityti.

• Jeigu kiltų daugiau klausimų, kreipkitės į gydytoją arba vaistininką.

• Šis vaistas skirtas Jums, todėl kitiems žmonėms jo duoti negalima. Vaistas gali jiems pakenkti

(net tiems, kurių ligos požymiai yra tokie patys kaip Jūsų).

• Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į

gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra Suboxone ir kam jis vartojamas

2. Kas žinotina prieš vartojant Suboxone

3. Kaip vartoti Suboxone

4. Galimas šalutinis poveikis

5 Kaip laikyti Suboxone

6. Pakuotės turinys ir kita informacija

1. Kas yra Suboxone ir kam jis vartojamas

Suboxone vartojamas gydyti pacientams, priklausomiems nuo opioidų (narkotikų), pvz., heroino ar

morfino, kurie sutiko gydytis nuo savo priklausomybės. Suboxone vartojamas suaugusiesiems ir

vyresniems kaip 15 metų amžiaus paaugliams, kuriems jau yra taikomos medicininės, socialinės ir

psichologinės priemonės.

2. Kas žinotina prieš vartojant Suboxone

Suboxone vartoti negalima

• jeigu yra alergija (padidėjęs jautrumas) veikliosioms medžiagoms arba bet kuriai pagalbinei šio

vaisto medžiagai (jos išvardytos 6 skyriuje),

• jeigu turite sunkių kvėpavimo sutrikimų,

• jeigu turite sunkių kepenų funkcijos sutrikimų,

• jeigu Jums yra alkoholinė intoksikacija arba dėl alkoholio gėrimo atsirado drebulys,

prakaitavimas, nerimas, sumišimas ar haliucinacijos

• jeigu vartojate naltreksoną ar nalmefeną priklausomybės nuo alkoholio ar opioidų gydymui.

Įspėjimai ir atsargumo priemonės

Pasitarkite su gydytoju, prieš pradėdami vartoti Suboxone, jeigu:

• sergate astma arba turite kitų kvėpavimo sutrikimų;

• sergate kepenų liga, pavyzdžiui, hepatitu;

• Jums yra sumažėjęs kraujospūdis;

• neseniai patyrėte galvos traumą ar sirgote smegenų liga;

• vyrams sutrikusi šlapinimosi funkcija (ypač susijusių su prostatos padidėjimu);

• sergate inkstų liga;

• turite skydliaukės sutrikimų;

70

• sergate antinksčių žievės nepakankamumu (pvz., Adisono liga).

Būtina žinoti:

8. Papildomas stebėjimas

Jeigu esate jaunesni negu 18 metų arba vyresni negu 65 metai, Jus gali prireikti atidžiau stebėti.

Vaistinio preparato negalima vartoti jaunesniems negu 15 metų pacientams.

• Netinkamas vartojimas ir piktnaudžiavimas

Kai kurie žmonės, piktnaudžiaujantys receptiniais vaistais, gali į jį kėsintis, todėl jį reikia

laikyti saugioje vietoje, kad jo nepavogtų. Draudžiama duoti šio vaisto kam nors ktams. Jis

gali sukelti mirtį arba kitaip pakenkti.

• Kvėpavimo sutrikimai

Kai kurie žmonės mirė dėl kvėpavimo nepakankamumo (nesugebėjimo kvėpuoti), nes jie

piktnaudžiavo šiuo vaistu arba vartojo jį kartu su kitais centrinę nervų sistemą slopinančiais

preparatais, pvz., alkoholiu, benzodiazepinais (raminamaisiais), ar kitais opioidais.

Šis vaistas gali sukelti sunkų, galimai mirtiną, kvėpavimo slopinimą (slopina gebėjimą

kvėpuoti) vaikams ar priklausomybės neturintiems žmonėms, netyčia ar tyčia jo pavartojusiems.

• Priklausomybė

Preparatas gali sukelti priklausomybę.

• Abstinencijos simptomai

Šis preparatas gali sukelti abstinencijos simptomus, jei jį pavartosite praėjus mažiau negu 6 val.

po trumpalaikio veikimo opioidų (pvz., morfino, heroino) ar mažiau negu 24 val. po ilgalaikio

veikimo opioido metadono vartojimo.

Suboxone gali sukelti abstinencijos simptomus, jei jo vartojimą nutrauksite staiga.

• Kepenų pažeidimas

Buvo pranešta apie kepenų pažeidimus, pavartojus Suboxone, ypač , kai vaistu buvo

piktnaudžiaujama. Taip gali nutikti ir dėl virusinių infekcijų (lėtinio hepatitio C),

piktnaudžiavimo alkoholiu, anoreksijos ar vartojant kitus vaistus, galinčius pažeisti kepenis

(žiūrėti 4 skyrių). Siekdamas stebėti Jūsų kepenų būklę, gydytojas gali nurodyti reguliariai

atlikti kraujo tyrimus. Prieš pradėdami vartoti Suboxone, pasakykite gydytojui, jeigu

Jums yra kepenų funkcijos sutrikimų.

• Kraujospūdis

Vartojant šį preparatą gali staiga sumažėti kraujospūdis, todėl greitai atsistoję iš gulimos

padėties ar nuo kėdės galite pajusti galvos svaigimą.

• Nesusijusių ligų diagnozavimas

Šis vaistinis preparatas gali maskuoti skausmą, kuris gali padėti diagnozuoti kai kurias ligas. Jei

Jūs vartojate šį vaistą, nepamirškite apie tai pasakyti savo gydytojui.

Kiti vaistai ir Suboxone

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui.

Kai kurie kiti vaistai gali sustiprinti nepageidaujamą Suboxone poveikį, kartais kitų vaistų vartojimas

kartu su Suboxone gali sukelti labai sunkias reakcijas. Vartodami Suboxone, nepasitarę su gydytoju,

negerkite jokių kitų vaistų, ypač:

71

• Benzodiazepinu (vartojami nerimo ir miego sutrikimams gydyti), tokių kaip diazepamas,

temazepamas, alprazolamas. Gydytojas paskirs Jums tinkamą dozę. Suvartojus neleistiną

benzodiazepinų dozę, dėl kvėpavimo nepakankamumo (nesugebėjimo kvėpuoti) gali ištikti

mirtis.

• Kitų vaistų, kurie gali sukelti mieguistumą ir kurie vartojami tokiems sutrikimams kaip

nerimas, nemiga, traukuliai, skausmas, gydyti. Šie vaistai sumažina budrumą, todėl gali būti

sunku vairuoti ar naudotis kitais mechanizmais. Taip pat jie gali stipriai slopinti centrinę nervų

sistemą ir dėl to sukelti labai sunkių pasekmių. Šių vaistų sąrašas nurodytas toliau:

- kiti vaistiniai preparatai, kurių sudėtyje yra opioidų, tokie kaip metadonas, tam tikri skausmą

malšinantys ir kosulį slopinantys vaistai

- antidepresantai (vartojami depresijai gydyti), tokie kaip izokarboksazidas, fenelzinas,

selegilinas, tranilciprominas ir valproatas, gali sustiprinti šio vaistinio preparato poveikį.

- raminamieji H1- receptorių blokatoriai (vartojami alerginėms reakcijoms gydyti), tokie kaip

difenhidraminas ir chlorfenaminas.

- barbitūratai (vartojami miegui pagerinti ar nuraminimui), tokie kaip fenobarbitalis,

sekobarbitalis

- trankviliantai (vartojami miegui pagerinti ar nuraminimui), tokie kaip chloralio hidratas.

• klonidinas (vartojamas padidėjusiam kraujospūdžiui gydyti) gali pailginti šio vaisto veikimą

• antiretrovirusiniai vaistai (vartojami ŽIV gydyti), tokie kaip ritonarivas, nelfinaviras,

indinaviras, gali sustiprinti šio vaisto veikimą

• kai kurie priešgrybeliniai vaistai (vartojami grybelinėms infekcijoms gydyti), tokie kaip

ketokonazolas, itrakonazolas, tam tikri antibiotikai, gali pailginti šio vaisto veikimą.

• kai kurie vaistiniai preparatai, vartojami kartu su Suboxone, gali sumažinti Suboxone poveikį.

Tarp jų yra vaistai, vartojami epilepsijos gydymui (tokie kaip karbamazepinas ir fenitoinas),

taip pat vaistai, vartojami tuberkuliozės gydymui (rifampicinas).

• naltreksonas ir nalmefenas (vaistai, vartojami priklausomybėms gydyti) gali panaikinti

Suboxone gydomąjį poveikį. Šių vaistų neturėtumėte vartoti kartu su Suboxone, nes galite

patirti ūminį ilgalaikės ir stiprios opioidų abstinencijos simptomų priepuolį.

Suboxone vartojimas su maistu, gėrimais ir alkoholiu

Alkoholis, vartojamas kartu su Suboxone, gali sustiprinti mieguistumą ir padidinti kvėpavimo

nepakankamumo riziką. Nevartokite Suboxone kartu su alkoholiu. Jūs neturite ryti ar valgyti bei

gerti bet kokio gėrimo, kol tabletė nėra visai ištirpusi.

Nėštumas ir žindymo laikotarpis

Suboxone vartojimo nėščioms moterims pavojai nežinomi. Pasakykite gydytojui, jei esate nėščia ar

planuojate pastoti. Gydytojas nuspręs, ar toliau tęsti gydymą kitais vaistais.

Vartojami nėštumo, ypač vėlyvuoju jo laikotarpiu, tokie vaistai kaip Suboxone gali sukelti naujagimio

abstinencijos simptomus, taip pat kvėpavimo sutrikimus. Tai gali pasireikšti per kelias dienas po

gimimo.

Vartodami šį vaistą nežindykite kūdikio, nes Suboxone patenka į pieną.

Prieš vartojant bet kokį vaistą, būtina pasitarti su gydytoju arba vaistininku.

Vairavimas ir mechanizmų valdymas

Suboxone gali sukelti mieguistumą. Tai dažniau gali pasireikšti pirmosiomis gydymo savaitėmis, kada

yra keičiama dozė, bet taip pat gali pasireikšti, jei kartu su Suboxone vartojate alkoholį ar kitus

raminančiuosius vaistus. Nevairuokite, nenaudokite įrankių, nevaldykite mechanizmų ar nesiimkite

kitų veiksmų, galinčių sukelti pavojų, tol, kol nežinote, kaip Jus veikia šis vaistas.

72

Suboxone sudėtyje yra laktozės.

Jei gydytojas Jums yra sakęs, kad netoleruojate kokių nors angliavandenių, kreipkitės į jį prieš

pradėdami vartoti šį vaistą.

3. Kaip vartoti Suboxone

Gydymą paskiria ir kontroliuoja gydytojai, patyrę gydant priklausomybę nuo narkotikų.

Jūsų gydytojas nustatys Jums tinkamą dozę. Gydymo metu gydytojas, atsižvelgdamas į Jūsų reakciją į

vaistą, dozę gali koreguoti.

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į

gydytoją arba vaistininką.

Gydymo pradžia

Rekomenduojama pradinė paros dozė suaugusiesiems ir vyresniems kaip 15 metų paaugliams yra

viena ar dvi Suboxone 2 mg/0,5 mg tabletės. Papildomai dar viena ar dvi Suboxone 2 mg/0,5 mg

tabletės gali būti paskirtos pirmąją dieną, priklausomai nuo Jūsų poreikių.

Prieš pavartojant pirmąją Suboxone dozę, turi būti aiškūs abstinencijos simptomai. Gydytojas

nustatys, kada Jūs būsite tinkamas pavartoti pirmąją Suboxone dozę.

• Gydymo Suboxone pradžia, esant priklausomybei nuo heroino

Jei esate priklausoma(s) nuo heroino ar kito trumpalaikio veikimo opioido, pirmąją Suboxone

dozę turite suvartoti tada, kai pasireiškia abstinencijos simptomai, bet ne anksčiau, kaip praėjus

6 valandoms po paskutinio opioidų pavartojimo.

• Gydymo Suboxone pradžia, esant priklausomybei nuo metadono

Jei vartojate metadoną ar ilgalaikio poveikio opioidą, prieš pradedant gydymą Suboxone,

metadono dozę būtų geriausia sumažinti iki mažesnės nei 30 mg/parai. Pirmoji Suboxone dozė

turi būti suvartota tik tuomet, kai pasireiškia abstinencijos požymiai, bet praėjus ne mažiau kaip

24 valandoms po to, kai paskutinį kartą pavartotas metadonas.

Suboxone vartojimas

• Paskirtą dozę vartokite vieną kartą per parą, padėdami tabletes po liežuviu.

• Laikykite tabletes po liežuviu tol, kol jos visiškai ištirps. Tai gali užtrukti 5–10 minučių.

• Tablečių nekramtykite, nerykite, priešingu atveju, vaistai neturės poveikio, todėl gali pasireikšti

abstinencijos simptomai.

• Nevartokite jokio maisto ar gėrimų iki tol, kol tabletės visiškai ištirps.

73

2

3

Kaip išimti tabletę iš lizdinės plokštelės

1 – Nespauskite tabletės per foliją.

2 – Atplėškite vieną lizdinės plokštelės lizdą, traukdami pagal pramuštų skylučių

liniją.

3 – Pradėdami nuo krašto, kur atsikišusi folija, traukije ją atgal, kad išimtumėte

tabletę.

Jei plokštelės lizdas pažeistas, išmeskite tabletę.

Dozės pritaikymas ir palaikomasis gydymas.

Pradėjus gydymą per keletą dienų gydytojas gali padidinti Suboxone dozę, priklausomai nuo Jūsų

poreikių. Jei Jums atrodo, jog Suboxone poveikis yra per stiprus arba per silpnas, pasitarkite su savo

gydytoju ar vaistininku. Maksimali paros dozė yra 24 mg.

Kai būklė pakankamai stabilizuojasi, galite sutarti su gydytoju laipsniškai mažinti dozę iki mažesnės

palaikomosios dozės.

Gydymo nutraukimas

Atsižvelgiant į Jūsų būklę, atidžiai prižiūrint medikams, Suboxone dozė gali būti mažinama iki kol

galiausiai gydymas gali būti nutraukiamas.

Jokiu būdu nekeiskite ir nenutraukite paskirto gydymo nepasitarę su gydytoju.

Ką daryti pavartojus per didelę Suboxone dozę?

Jei Jūs ar kas nors kitas šio vaisto suvartojo per daug, turite nedelsiant vykti ar būti pristatytas į

skubiosios pagalbos centrą arba ligoninę atitinkamam gydymui, nes Suboxone perdozavimas gali

sukelti sunkius ir gyvybei pavojingus kvėpavimo sutrikimus.

Perdozavimo simptomai gali pasireikšti mieguistumu, nekoordinuotais judesiais, gali sulėtėti

refleksai, regėjimas tapti neaiškus, išplaukęs ir (arba) gali tapti neaiški kalba. Pacientas gali būti

nepajėgus aiškiai mąstyti, taip pat gali kvėpuoti daug lėčiau nei jam įprasta.

Pamiršus pavartoti Suboxone

Jei praleidote dozę, nedelsiant apie tai praneškite gydytojui..

Nustojus vartoti Suboxone

Jokiu būdu nekeiskite ir nenutraukite paskirto gydymo nepasitarę su gydytoju.

74

Staigiai nutraukus gydymą gali atsirasti abstinencijos simptomų.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsdami pasakykite savo gydytojui ar kreipkitės į skubiosios pagalbos skyrių, jei Jums

pasireiškė toks šalutinis poveikis:

• veido, lūpų, liežuvio ar gerklės patinimas, dėl to gali atsirasti dusulys ir apsunkintas rijimas,

smarkus dilgėlinis bėrimas. Tai gali būti gyvybei pavojingos alerginės reakcijos požymiai.

• Jaučiatės mieguistas, nekoordinuojate judesių, matote neaiškiai, vaizdas išsilieja, kalbate

neaiškiai, negalite aiškiai mąstyti arba kvėpavimas tampa daug lėtesnis nei Jums įprasta.

Taip pat tuojau pat praneškite gydytojui, jei jaučiate tokį nepageidaujamą poveikį, kaip:

• stiprus nuovargis, niežėjimas bei odos ir akių pageltimas. Tai gali būti kepenų pažeidimo

simptomai.

• nesamų dalykų matymas ar girdėjimas (haliucinacijos).

Nepageidaujamas poveikis, apie kurį pranešta gydant Suboxone:

Labai dažnas šalutinis poveikis (gali pasireikšti daugiau kaip 1 iš 10 žmonių):

Nemiga (nesugebėjimas užmigti), vidurių užkietėjimas, pykinimas, padidėjęs prakaitavimas,

galvos skausmas, vaisto vartojimo nutraukimo sindromas.

Dažnas šalutinis poveikis (gali pasireikšti ne daugiau kaip 1 iš 10 žmonių):

kūno svorio sumažėjimas, patinimas (rankų, kojų), mieguistumas, nerimas, nervingumas,

dilgčiojimas, depresija, seksualinio poreikio sumažėjimas, raumenų tonuso padidėjimas,

mąstymo sutrikimas, padidėjęs ašarojimas ar kitas ašarų išskyrimo sutrikimas, matymas lyg per

miglą, veido ir kaklo paraudimas, kraujospūdžio padidėjimas, migrena, sloga, gerklės uždegimas

ir skausmingumas ryjant, sustiprėjęs kosulys, skrandžio veiklos sutrikimas, viduriavimas, kepenų

funkcijos sutrikimas, vidurių pūtimas, vėmimas, išbėrimas, niežulys, dilgėlinė, skausmas, sąnarių

skausmai, raumenų skausmai, kojų mėšlungis (raumenų spazmas), erekcijos sutrikimas, pokyčiai

šlapime, pilvo skausmas, nugaros skausmas, silpnumas, infekcija, šaltkrėtis, krūtinės skausmas,

karščiavimas, gripo simptomai, bendras negalavimas, atsitiktinis susižeidimas, praradus budrumą

ar koordinaciją, silpnumas ir galvos sukimasis.

Nedažnas šalutinis poveikis (gali pasireikšti ne daugiau kaip 1 iš 100 žmonių):

limfmazgių patinimas, susijaudinimas, drebulys, nenormalūs sapnai, pernelyg didelis raumenų

aktyvumas, depersonalizacija (savęs nesuvokimas), priklausomybė nuo vaisto, amnezija

(atminties sutrikimas), interesų praradimas, pernelyg gera savijauta, traukulių priepuoliai, kalbos

sutrikimas, vyzdžio susiaurėjimas, šlapinimosi sutrikimai, akies junginės uždegimas ar infekcija,

dažnas ar retas širdies plakimas, žemas kraujospūdis, stiprus, juntamas širdies plakimas,

miokardo infarktas (širdies priepuolis), veržimas krūtinėje, kvėpavimo paretėjimas, astma,

žiovulys, burnos skausmas ir išopėjimas, liežuvio spalvos pokyčiai, spuogai, odos mazgeliai,

nuplikimas, odos sausmė ir pleiskanojimas, sąnarių uždegimas, šlapimo takų infekcija,

nenormalūs kraujo tyrimai, kraujas šlapime, ejakuliacijos sutrikimas, mėnesinių ciklo sutrikimas

ar makšties negalavimai, inkstų akmenligė, baltymai aptinkami šlapime, skausmingas ar

pasunkėjęs šlapinimasis, padidėjęs jautrumas šalčiui ar karščiui, šilumos smūgis, apetito

netekimas, priešiškumas.

Dažnis nežinomas (dažnio negalima įvertinti pagal turimus duomenis):

ūmus abstinencijos sindromas, pasireiškiantis, jei Suboxone pradėtas vartoti nepraėjus

pakankamai laiko nuo nelegalių opioidų vartojimo; abstinencijos sindromas, pasireiškiantis

naujagimiui. Sulėtėjęs ar pasunkėjęs kvėpavimas, kepenų pažeidimas su arba be geltos,

haliucinacijos, veido ir gerklės patinimas ar gyvybei pavojingos alerginės reakcijos,

kraujospūdžio sumažėjimas, keičiant kūno poziciją iš sėdimas ar gulimos į stovimą.

Piktnaudžiavimas šiuo vaistu švirkščiant gali sukelti abstinencijos simptomus, infekcijas, kitas

odos reakcijas ir sunkų kepenų sutrikimą (žr. „Įspėjimai ir atsargumo priemonės“).

75

Pranešimas apie šalutinį poveikį

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui. Apie

šalutinį poveikį taip pat galite pranešti tiesiogiai naudodamiesi V priede nurodyta nacionaline

pranešimo sistema. Pranešdami apie šalutinį poveikį galite mums padėti gauti daugiau informacijos

apie šio vaisto saugumą.

5. Kaip laikyti Suboxone

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „Tinka iki“ nurodytam tinkamumo laikui pasibaigus, šio vaisto

vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia. Visgi žmonės, piktnaudžiaujantys receptiniais vaistais,

gali kėsintis į šį preparatą. Norint apsisaugoti nuo vagysčių, vaistą laikykite saugioje vietoje.

Lizdines plokšteles saugioje vietoje.

Neatplėšti lizdinės plokštelės iš anksto.

Nevartoti šio preparato matant vaikams.

Netyčia prarijus preparato arba manant, kad jo prarijo kitas asmuo, būtina nedelsiant kreiptis į

skubiosios medicinos pagalbos skyrių.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus

vaistus, klauskite vaistininko. Šios priemonės padės apsaugoti aplinką

6. Pakuotės turinys ir kita informacija

Suboxone sudėtis

- Veikliosios medžiaga yra buprenorfinas ir naloksonas.

Kiekvienoje 8 mg/2 mg tabletėje yra 8 mg buprenorfino (buprenorfino hidrochlorido pavidalu)

ir 2 mg naloksono (naloksono hidrochlorido dihidrato pavidalu).

- Pagalbinės medžiagos yra laktozė monohidratas, manitolis, kukurūzų krakmolas, povidonas

K 30, bevandenė citrinų rūgštis, natrio citratas, magnio stearatas, acesulfamo kalio druska,

natūralus citrinų skonio aromatas.

Suboxone išvaizda ir kiekis pakuotėje

Suboxone 8 mg/2 mg poliežuvinės tabletės yra baltos šešiakampės abipus išgaubtos 11 mm tabletės,

su vienoje pusėje įspaustu įrašu - „N8“.

Pakuotėje yra 7 ir 28 tabletės.

Gali būti tiekiamos ne visų dydžių pakuotės.

Registruotojas:

Indivior Europe Limited

27 Windsor Place

Dublin 2

Airija

76

Gamintojas:

Reckitt Benckiser Healthcare (UK) Ltd,

Dansom Lane,

Hull,

East Yorkshire HU8 7DS,

Jungtinė Karalystė

Or

Indivior Europe Limited

27 Windsor Place

Dublin 2

Airija

Jeigu apie šį vaistą norite sužinoti daugiau, kreipkitės į vietinį registruotojo atstovą:

België/Belgique/Belgien, България, Česká republika, Danmark, Deutschland, Eesti, Ελλάδα, España,

Hrvatska, Ireland, Ísland, Italia, Κύπρος, Latvija, Lietuva, Luxembourg/Luxemburg, Magyarország,

Malta, Nederland, Norge, Österreich, Polska, Portugal, România, Slovenija, Slovenská republika,

Suomi/Finland, Sverige, United Kingdom.

Lietuva

Indivior Europe Limited

Telefonas 880030793

El paštas: PatientSafetyRoW@indivior.com

Šis pakuotės lapelis paskutinį kartą peržiūrėtas

Išsami informacija apie šį vaistą pateikiama Europos vaistų agentūros tinklapyje

http://www.ema.europa.eu/.